Báthori Csaba

 *Kései axiómák I.*

 Mindenki szívvel született a semmi

 ellen, de megváltozik minden évvel.

 És éppen aki legmesszebbre ér el,

 tudja hogy nem tud újra megszületni.

 Hogy mi *van*, az egyre inkább homályba

 hátrál; hogy mi *volt*, már csak az világít.

 Szíved helyén érzed a másvilágit

 s hogy nem mehetsz ki többé a szabadba

 egyedül. *Egy* benned már férfi és nő

 vagy menthetetlen árnyék mindakettő

 és megistenít minden kicsi dolgot.

 Ha pusztított, hogy ember akarsz lenni

 megment talán majd istennek a semmi s beszédnek átveszed a némaságot.

 *Kései axiómák II.*

 Hatvan év és még csak betűzni sem

 tudnád, mit rejteget a messze hetven.

 Szorul ugyanabban a szűkmenetben,

 ki önmagáért s ki másért eleven.

 Évtizedek, s mégsem tudunk beszélni. Édes gaztettek segítenek élni,

 gátlások mentén messze mendegélni s csak éjszakákon át világba férni.

 Könnyebb, súlyosabb általam a föld? Ha nem vagyok kész, mért hagyott el isten? Mért csak az szép, az éjszakák zenéje?

 Jaj, szennyes vagyok a szomorúságtól. Tudom, sötétben súlyos az igazság

 és nincs más szabadság, csak ez a dallam.

*Song I.*

Gyöjj, szerelmem, gyön az éj, Hangya testem, holdvilág van!

Csillagom lihegve kér, Leng a lelkem, lé a számban!

Csókom száll a szaharából, Fészke megzilált hajad,

Macskamentát küld a távol, Tested egyetlen falat!

Ó hölgy! Életfogytiglani

 Étel, illatos titok, –

Ki tud gombot oldani, Tépni szíjat és csatot?

Lélegezd be, keserűség. Lélegezd ki, eledel. Illatodra várok én rég, Vallásom is erre kell.

Fekete szem egyre kékebb, Én fekete tengerem:

Míg aludni tér az élet, Önmagammal átszelem.

Johnnie Walker, tölts, szerelmem! Minden hormonom üvölt. Most csak mi vagyunk, mi ketten, s üresen kereng a föld!